Onnies draf in die reën vir kinders in rolstoeleDie flukse groep onderwysers het aan die Tom Jenkins-wedloop deelgeneem. (Foto: verskaf) Elf flukse onderwysers by die Afrikaanse Hoër Meisieskool Pretoria (AHMP) het Saterdag deur die reën gedraf om geld vir twee sibbe in rolstoele in te samel. ’n Matrikulant by AHMP, Leila Dürr, en haar boetie, Simon, ’n gr. 8-leerder aan die Afrikaanse Hoër Seunskool (AHS), ly albei aan ’n seldsame siekte wat hulle verplig om van rolstoele gebruik te maak. Friedreich se ataksie, ’n genetiese progressiewe, neurodegeneratiewe bewegingsversteuring wat tot verswakte spierkoördinasie (ataksie) lei, is gedurende hul onderskeie laerskoolloopbane by Leila en Simon gediagnoseer. “Een ouer neem Leila, Sakura [haar gidshond] en haar rolstoel skool toe, en die ander vir Simon, Vespa [sy gidshond] en sy rolstoel. Daar is nie genoeg plek vir albei kinders in die een kar nie,” het Liesl de Beer, organiseerder van die geldinsamelingsveldtog en ma van Leila se beste vriendin, vroeër aan Maroela Media vertel. Met die oog daarop om genoeg geld in te samel om vir die gesin ’n nuttige, nuwe bussie te koop, het die groep onderwysers die Tom Jenkins-wedloop in Pretoria aangedurf. Terwyl dit katte en honde gereën het, het tien lede van die groep die 10 km-wedloop gedraf en nog ŉ onderwyser het die 21 km-wedloop aangedurf. “Dit was party van die onderwysers se eerste wedloop ooit, en hulle het agterna gesê dat hulle dit graag weer sal wil doen; reën en al!” Ondanks gure weersomstandighede was die wedloop ’n reusesukses. Die onderwysers het daarin geslaag om sowat R200 000 vir die kinders in te samel – veel meer as wat hulle verwag het. Daar is reeds ’n bussie wat in dié begroting pas en Liesl is opgewonde om te kan sê dat hulle een van die dae die sleutels van die bussie aan die Dürr-gesin kan oorhandig. Enige oorblywende geld sal ook in die Leila Loves Life-trust, wat gestig is om die gesin met mediese onkoste by te staan, betaal word. “Dit was wonderlik om te sien hoe mense saamgestaan het,” het Liesl aan Maroela Media gesê. “Daar was tot mense vanuit Namibië wat geld geskenk het!” Liesl hoop om die bussie ook in die nabye toekoms aan te pas om dit nóg makliker vir die gesin te maak om van die bussie gebruik te maak.